KLASA: 034-05/24-01/46

URBROJ: 711-02-01/02-2024-2

Zagreb, 15. ožujka 2024.

**DRAŽENA PEJAK**

**direktorica trgovačkog društva**

**KOMUNLANO PODUZEĆE**

**KRAVARSKO d.o.o.**

**Predmet: mišljenje na zahtjev obveznice Dražene Pejak,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 07. ožujka 2023. pod KLASA: 034-05/24-01/46, zaprimilo zahtjev za mišljenje koje je podnijela obveznica Dražena Pejak, direktorica trgovačkog društva KOMUNALNO PODUZEĆE KRAVARSKO d.o.o.

U podnesenom zahtjevu postavlja upit može li članica Uprave-direktorica raskinuti radni odnos u trgovačkom društvu KOMUNALNO PODUZEĆE KRAVARSKO d.o.o. i zaposliti se u Općini Kravarsko kao službenik te koja prava u tom slučaju ostvaruje kao član Uprave društva bez zasnovanog radnog odnosa, a koja kao službenica u Općini. Nadalje, obveznica postavlja upit može li članica Uprave društva biti član tijela za provedbu predstojećih izbora i za to primiti naknadu te može li član predstavničkog tijela Općine Kravarsko biti zaposlenik trgovačkog društva KOMUNALNO PODUZEĆE KRAVARSKO d.o.o.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 43. sjednici održanoj 15. ožujka 2024.g., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. st. 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

U konkretnom slučaju ukoliko bi obveznica prestala obavljati svoju dužnost direktorice trgovačkog društva KOMUNALNO PODUZEĆE KRAVARSKO d.o.o. profesionalno i za isto primati plaću ista se može zaposliti kao službenica u Općini Kravarsko te nastaviti obavljati poslove članice Uprave-direktorice navedenog trgovačkog društva volonterski uz primanje volonterske naknade.

U odnosu na prava koja obveznica ostvaruje Povjerenstvo ističe kako je člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Sukladno članku 5. stavku 2. ZSSI-a, plaća obveznika je svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Zakonska odredba koja se odnosi na primitak dodatnih naknada obvezuje sve zakonske obveznike, neovisno o tome koju dužnost iz članka 3. stavaka 1. ili 2. ZSSI-a obnašaju te neovisno obnašaju li te dužnosti profesionalno ili volonterski.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11 te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll,

Isto tako, Povjerenstvo je dana 12. travnja 2022.g. donijelo Dopunu smjernice u kojoj je obrazloženo kako obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu te druge isplate koje su vezane za naknadu stvarnih troškova u obnašanju dužnosti, jer navedene isplate ne predstavljaju dodatnu naknadu za obnašanje dužnosti.

Slijedom navedenog, obveznica čak i kada bi dužnost članice Uprave-direktorice trgovačkog društva KOMUNALNO PODUZEĆE KRAVARSKO d.o.o. obnašala volonterski nema pravo na primanje dodatnih naknada za obnašanje navedene dužnosti od strane navedenog trgovačkog društva dok kao službenica od Općine Kravarsko može primati sve one naknade i materijalna prava koja joj pripadaju sukladno propisima koji uređuju to područje.

U odnosu na sudjelovanje u tijelima za provedbu predstojećih izbora Povjerenstvo ističe kako je čl. 58. st. 1. Zakona o izborima zastupnika u Hrvatski sabor („Narodne novine“, broj 16/99., 109/00., 53/03., 69/03., 167/03., 44/06., 19/07., 20/09., 145/10., 24/11., 93/11., 120/11., 19/15., 66/15., 104/15 i 98/19) propisano da izborno povjerenstvo izborne jedinice ima stalni i prošireni sastav te da je stalni sastav izbornog povjerenstva izborne jedinice čine predsjednik i dva člana, te njihovi zamjenici. Nadalje, propisano je i da predsjednika, članove, zamjenika predsjednika i zamjenike članova stalnog sastava izbornog povjerenstva izborne jedinice imenuje Državno izborno povjerenstvo iz reda sudaca i istaknutih pravnika.

Člankom 67. istoga Zakona propisano je da općinska i gradska izborna povjerenstva imenuje izborno povjerenstvo izborne jedinice te da se na sastav i izbor općinskih i gradskih izbornih povjerenstava primjenjuju se ista pravila kao i za sastav i izbor izbornog povjerenstva izborne jedinice.

Člankom 69. istog Zakona propisano je da birački odbori izravno provode glasovanje birača na biračkim mjestima te osiguravaju pravilnost i tajnost glasovanja kao i da birački odbor čine predsjednik i četiri člana, te zamjenici članova. Po dva člana i zamjenika određuje većinska politička stranka ili koalicija, a po dva člana i zamjenika oporbene političke stranke ili koalicije sukladno stranačkom sastavu trenutačnog saziva Sabora.

Stavkom 3. istoga članka propisano je da su političke stranke dužne odrediti članove pojedinih biračkih odbora i dostaviti njihova imena nadležnim izbornim povjerenstvima u tako određenom roku najkasnije 8 dana prije dana održavanja izbora. Ne odrede li ih, odnosno ne dostave li njihova imena nadležnim izbornim povjerenstvima u tako određenom roku, nadležna izborna povjerenstva samostalno će odrediti članove biračkih odbora.

Stavkom 5. propisano je da biračke odbore za sva biračka mjesta, sukladno odredbama stavka 3. i 4. toga članka, imenuju izborna povjerenstva nadležna prema odredbama toga Zakona, najkasnije pet dana prije dana održavanja izbora.

Povjerenstvo ističe kako nema zapreke da obveznica bude članica tijela za provedbu izbora te da za navedeno primi naknadu, međutim, istu je dužna prijaviti u imovinskoj kartici.

U odnosu na zapošljavanje člana predstavničkog tijela Općine Kravarsko u trgovačkom društvu u kojem obveznica obnaša dužnost, Povjerenstvo ističe kako nije nadležno odlučivati o pravima i obvezama članova predstavničkih tijela budući da isti nisu obveznici ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Draženi Pejak, elektroničkom dostavom
2. Objava na internetskoj stranici Povjerenstva
3. Pismohrana